《氐州第一 案《东白堂词选》题作「纪恨」》
清代·俞士彪

凉雨初收，明月未上，兰堂红粉欢宴。促酒频辞，徵歌懒应，看着故回娇面。

恍隔灯纱，怎借得、顺风吹转。最有情时，未相忘处，一声微叹。

自觉疏狂情意浅。奈犹有、这番萦恋。话带愁来，魂随目去，觉最防人见。

向更阑、分手处，犹怨道、秋宵太短。恁种迷留，拚今生、为伊肠断。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。